Константин Фофанов
Като дете бях влюбен във леса…

Превод от руски: Георги Мицков, —

chitanka.info

Като дете бях влюбен във леса,

в скалите и потоците пенливи,

в звездите неизменни и красиви,

усещах на природата гласа.

Градът задушен бе се впил във мен

със свойте строги каменни обятия,

денят роден бе сякаш за проклятия,

от най-сърдечни пориви лишен.

Напролет чезнеше ли вън снега,

градината с дърветата блестеше,

в душата ми камбанен звън ехтеше

от затрептяла нега и тъга.

Изпаднах в сън дълбок и непонятен

и се унасях от възторг обзет,

аз бродех в чудни краища навред

и в лесове със полъх ароматен.

Реалното с вълшебното сдобрявах

и плачех над измислени неща,

с несбъднати мечти се забавлявах

и крадешком пристигна старостта.

Светът край мен неволно отшумя,

изчерпал всичко ярко и прекрасно,

в душата ми, останала сама,

сега ридае песента неясно.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.